প্রেমী ও প্রেমী

***প্রেমী ও প্রেমী*** ২০১৭ সালে মুক্তিপ্রাপ্ত একটি বাংলাদেশী প্রণয়ধর্মী হাস্যরসাত্মক চলচ্চিত্র। চলচ্চিত্রটি পরিচালনা করেছেন জাকির হোসেন রাজু। চলচ্চিত্রটির সংলাপ রচনা করেছেন আব্দুল্লাহ জহির বাবু। জাজ মাল্টিমিডিয়ার ব্যানারে চলচ্চিত্রের প্রযোজনা করেছেন আব্দুল আজিজ। চলচ্চিত্রটি ২০১০ সালের আমেরিকান চলচ্চিত্র *লিপ ইয়ার* থেকে অনুপ্রাণিত হয়ে নির্মিত। চলচ্চিত্রের কেন্দ্রীয় চরিত্রে অভিনয় করেছেন আরিফিন শুভ, নুসরাত ফারিয়া এবং আমান রেজা। এটিই শুভ এবং ফারিয়ার মধ্যে প্রথম জুটি। চলচ্চিত্রটি মারিয়া ও সীমান্তর ভালোবাসার কাহিনীকে ঘিরে আবর্তিত। প্রেমিককে প্রস্তাব ইচ্ছুক মারিয়া (নুসরাত ফারিয়া) বান্দরবান থেকে কলকাতা যাওয়ার জন্য সীমান্তর (আরিফিন শুভ) সাথে রওয়ানা করে। কিন্তু কলকাতায় গিয়ে সে জানতে পারে তার প্রেমিক আরিয়ান তাকে ধোঁকা দিয়েছে, সেজন্য সে বাংলাদেশে এসে সীমান্তর সাথে সুখের সংসার শুরু করে।

চলচ্চিত্রটি ২০১৭ সালের ১০ ফেব্রুয়ারি পুরো বাংলাদেশের ৮৭টি প্রেক্ষাগৃহে মুক্তি পায়। এটি একটি বাংলাদেশি চলচ্চিত্রের জন্য বিশ্বব্যাপী সবচেয়ে বড় মুক্তি ছিল। চলচ্চিত্রটি ২০১৭ সালের ২৪ ফেব্রুয়ারি যুক্তরাষ্ট্রে মুক্তি পায়। চলচ্চিত্রটি ২০১৭ সালে অনুষ্ঠিত সার্ক চলচ্চিত্র উৎসবে শ্রেষ্ঠ চিত্রনাট্য বিভাগের জন্য মনোনীত হয়েছিল। 

## কাহিনী
চলচ্চিত্রের শুরুতে দেখা যায় মারিয়াকে, যে লন্ডনের একটি কোম্পানিতে কাজ করে। তার প্রেমিক আরিয়ান তার জন্মদিনের তিন দিন আগে তার দাদার অসুস্থতার খবর পেয়ে কলকাতায় চলে যায়। তার জন্মদিনের দিন মারিয়া আরিয়ানকে বিয়ের প্রস্তাব দিতে চেয়েছিল, কিন্তু আরিয়ান ভারতে চলে যাওয়ায় তা আর হয়নি। তখন মারিয়ার বন্ধু মারিয়াকে কলকাতায় গিয়ে আরিয়ানকে চমক দিয়ে তাকে বিয়ের প্রস্তাব দেওয়ার কথে বলে। মারিয়া বিমানে করে লন্ডন থেকে কলকাতা যাচ্ছিল, পথে বিমানটি প্রচণ্ড ঝড়ের মধ্যে পড়ে। ফলে বিমানটি চট্টগ্রাম জেলার শাহ আমানত আন্তর্জাতিক বিমানবন্দরে জরুরি অবতরণ করে।

মারিয়া খুঁজতে থাকে ঢাকায় যাওয়ার পথ। সে পরিকল্পনা করে স্থলপথে যাবে। সে একটি গাড়ি ভাড়া করে, কিন্তু সেই গাড়ির চালক ও তার সহযোগী মারিয়াকে অপহরণ করে বান্দরবানে নিয়ে যায়। মারিয়া পালানোর চেষ্টা করলেও স্থানীয় ডনের নজরে পড়ে যায়। তখন সীমান্ত এসে মারিয়াকে উদ্ধার করে। সীমান্ত বান্দরবানে একটি হোটেলের ম্যানেজার হিসেবে কাজ করে। পাশাপাশি সে গরিব ও অসহায় মানুষদের সাহায্য করে। তখন মারিয়া সীমান্তকে সব খুলে বলে, সীমান্ত রাজি হয় কলকাতায় যাওয়ার জন্য।

পরের দিন তারা বেরিয়ে পড়ে। পথে বিভিন্ন সমস্যায় পড়ে তারা। মাঝে তারা থাকে বান্দরবান রেলস্টেশনের স্টেশন মাস্টারের বাড়িতে। সেখানে সীমান্তর রান্না বেশ প্রশংসিত হয়। অনেক রোমাঞ্চের পর তারা পৌঁছায় কলকাতায়। সীমান্ত যখন তার মনের কথা বলতে যাবে, তখনই আরিয়ান এসে মারিয়াকে নিয়ে যায়। সীমান্তর মন ভেঙ্গে যায়। হৃদয়ভাঙা অবস্থায় সে বাংলাদেশে ফিরে আসে। পরে মারিয়া জানতে পারে, আরিয়ান তার সাথে প্রতারণা করছে।

সীমান্ত বাংলাদেশে ফিরে ঋণ শোধ করতে পারে না। তখন মারিয়া বাংলাদেশে এসে সীমান্তকে টাকা দিয়ে সাহায্য করে। মারিয়া চেয়েছিল তার দেওয়া বিয়ের প্রস্তাব সীমান্ত মেনে নেবে, কিন্তু সীমান্ত মুখ ফিরিয়ে নেয়। দুঃখে মারিয়া আত্মহত্যা করতে যায়। সীমান্ত তখন তাকে আটকায় এবং তাকে বিয়ের আংটি পরায়।

## অভিনয়শিল্পী
* সীমান্ত চরিত্রে আরিফিন শুভ, যে বান্দরবানে একটি হোটেলের ম্যানেজার এবং গরিব ও অসহায় মানুষদের সাহায্য করে
* মারিয়া চরিত্রে নুসরাত ফারিয়া , যে লন্ডনে কাজ করে এবং তার প্রেমিককে প্রস্তাব দিতে চায়
* আরিয়ান চরিত্রে আমান রেজা, মারিয়ার প্রেমিক, যে মারিয়ার সাথে প্রতারণা করে
* বান্দরবান রেলস্টেশনের স্টেশন মাস্টারের চরিত্রে আমজাদ হোসেন
* স্টেশন মাস্টারের স্ত্রীর চরিত্রে রেবেকা 
* স্থানীয় ডনের চরিত্রে শিবা শানু 
* স্থানীয় ডনের সহযোগী চরিত্রে চিকন আলী
* শাহ আমানত আন্তর্জাতিক বিমানবন্দরের একজন কর্মকর্তা চরিত্রে উজ্জ্বল
* আরিয়ানের দাদার চরিত্রে প্রবীর মিত্র (বিশেষ উপস্থিতি) 
## সঙ্গীত

১০ নভেম্বর প্রকাশিত হয়েছে টাইটেল সংটি। গানটির গায়ক হলেন আকাশ। "চক চক করলেই" মুক্তি পায় ১৭ নভেম্বর। গানটির গায়ক জুটি হলেন আকাশ এবং অন্তরা মিত্র। ২৪ নভেম্বর ৩রা গান "অনেক কথা ছিল" মুক্তি পায়। গানটির গায়ক হলেন জুবিন গর্গ। ১লা ডিসেম্বর "সাজনা" মুক্তি পায়। গানটির গায়ক হলেন ইমরান মাহমুদুল।

## নির্মাণ

### উন্নয়ন
২০১৫ সালে অশোক পতি একটি চলচ্চিত্র নির্মাণের ঘোষণা দেন, তার নাম ছিল *প্রেমী ও প্রেমী*। কিন্তু পরবর্তীতে তার নাম পরিবর্তন করে রাখা হয় আশিকী। তাতে অভিনয় করেন অঙ্কুশ হাজরা এবং নুসরাত ফারিয়া নিজে। সেটি মূলত ফারিয়ার অভিষিক্ত চলচ্চিত্র ছিল।

এটি জাকির হোসেন রাজু পরিচালিত ১৭তম চলচ্চিত্র। এর আগে তিনি জীবন সংসার, মনে প্রাণে আছো তুমি, আমার প্রাণের প্রিয়া, ভালোবাসলেই ঘর বাঁধা যায় না, পোড়ামন, দবির সাহেবের সংসার এবং নিয়তির মতো ব্যবসাসফল চলচ্চিত্র পরিচালনা করেন। প্রযোজনা প্রতিষ্ঠান জাজ মাল্টিমিডিয়ার সাথের এটি তার ষষ্ঠ জুটি। আগে তিনি জাজ মাল্টিমিডিয়ার প্রযোজনায় পোড়ামন, দবির সাহেবের সংসার, অনেক সাধের ময়না, অনেক দামে কেনা এবং নিয়তি পরিচালনা করেন। এটি আরিফিন শুভ এবং পরিচালকের মধ্যে দ্বিতীয় জুটি, আগে তারা নিয়তি (২০১৬) চলচ্চিত্রে একসাথে কাজ করেন। এটিই ফারিয়া এবং পরিচালকের মধ্যে প্রথম জুটি।

চলচ্চিত্রটির সংলাপ রচয়িতা আব্দুল্লাহ জহির বাবু। চলচ্চিত্রের চিত্রগ্রাহক ছিলেন তুবান এবং সম্পাদক ছিলেন মোহাম্মদ কালাম। চলচ্চিত্রের টাইটেল সং এর নৃত্য পরিচালনা করেছেন ভারতের আদিল শেখ। "চক চক করলেই" গানটির নৃত্য পরিচালক ছিলেন বাবা যাদব। বাকি দুইটি গানের নৃত্য পরিচালনা পরিচালক নিজেই করেন।

### অভিনয়শিল্পী নির্বাচন
চলচ্চিত্রের কেন্দ্রীয় চরিত্রে অভিনয়ের জন্য চুক্তিবদ্ধ হন আরিফিন শুভ, নুসরাত ফারিয়া এবং আমান রেজা। পরে চুক্তিবদ্ধ হন আমজাদ হোসেন, রেবেকা, শিবা শানু, চিকন আলী এবং উজ্জ্বল। এছাড়াও প্রবীর মিত্র চলচ্চিত্রে একটি বিশেষ চরিত্রে অভিনয় করেছেন।

### দৃশ্যধারণ
এই চলচ্চিত্রটির দৃশ্যধারণ বিএফডিসি, লন্ডন, বান্দরবান এবং কলকাতায় করা হয়েছে। দৃশ্যধারণ চলাকালীন ফারিয়া এবং পরিচালক রাজু অসুস্থ হয়ে পড়েন। তাই কয়েকদিন ধরে শুটিং বন্ধ থাকে। পরবর্তীতে তারা আবার দৃশ্যধারণ শুরু করেন। 

## মুক্তি
চলচ্চিত্রটি বাংলাদেশ চলচ্চিত্র সেন্সর বোর্ড কর্তৃক বিনা কর্তনে ছাড়পত্র পায়। ২০১৭ সালের ১০ ফেব্রুয়ারি চলচ্চিত্রটি ৮৭টি প্রেক্ষাগৃহে একযোগে মুক্তি পায়। ২০১৭ সালের ২৪ ফেব্রুয়ারি চলচ্চিত্রটি যুক্তরাষ্ট্রে মুক্তি পায়।

### প্রচার
চলচ্চিত্রটির দর্শকদের আকর্ষণ বাড়াতে, জাজ মাল্টিমিডিয়া কিছু প্রচারমূলক ক্লিপ তৈরি করে এবং একটি কুইজের আয়োজন করে।

### প্রতিক্রিয়া
বাংলাদেশের পত্রিকা *[[দ্য ডেইলি স্টার (বাংলাদেশ)|দ্য ডেইলি স্টার]]* চলচ্চিত্রটিকে ৭/১০ তারকা দিয়েছে। সেখানে বলা হয়েছে, "প্রথম দৃশ্য থেকেই আরিফিন শুভ দর্শকদের মন কেড়েছেন। প্রতিটি চলচ্চিত্রতেই তার অভিনয় ভালো হচ্ছে বলে মনে হচ্ছে। প্রতিটি দৃশ্যে, তার সংলাপ থেকে তার পোশাক, তিনি চরিত্রের সাথে নিখুঁতভাবে মিশেছেন। নুসরাত ফারিয়া বিদেশে চাকরি করা মেয়ের চরিত্রটি খুব ভালোভাবে ফুটিয়ে তুলেছেন। তার পোশাক এবং সংলাপ দেওয়ার পদ্ধতি উভয়ই খুব ভালো। বাংলাদেশের চলচ্চিত্র শিল্পে সত্যিই তার মতো আরও ভালো অভিনেত্রীর প্রয়োজন। সামগ্রিকভাবে, সুন্দর অবস্থান এবং আশ্চর্যজনক চিত্রগ্রহণের কারণে চলচ্চিত্রটি দেখার জন্য মনোমুগ্ধকর। বাংলাদেশের চলচ্চিত্র শিল্প যেভাবে দিন দিন উন্নত হচ্ছে তার একটি প্রধান উদাহরণ এই চলচ্চিত্র। এই চলচ্চিত্রের কাহিনি হলিউডের ‘লিপ ইয়ার’ থেকে অনুপ্রাণিত।" অপরদিকে, *[[দ্য স্টেটসম্যান]]* চলচ্চিত্রটিকে ২০১৭ সালের ৫টি সেরা বাংলাদেশী চলচ্চিত্রের মধ্যে অন্তর্ভূক্ত করেছে। সেখানে বলা হয়েছে, "জাকির হোসেন রাজুর প্রেমী ও প্রেমী অনেকের মন জয় করেছে। আরেফিন শুভ এবং নুসরাত ফারিয়া এই ছবিটি নির্মাণের জন্য একসাথে এসেছিলেন এবং তাদের দুজনকে একে অপরের সাথে দুর্দান্ত লাগছিল। মুভিটি তার রঙিন সেটিংস এবং একটি আশ্চর্যজনক কাহিনি পরিবর্তনের কারণে বক্স অফিসে সফল প্রমাণিত হয়েছিল। আকর্ষক গল্পটি এটিকে জনগণের মধ্যে জনপ্রিয় করে তুলেছিল এবং এটি থিয়েটারে বেশ দীর্ঘ সময় ধরে চলেছিল। উভয় অভিনেতার অভিনয় সমালোচক এবং ভক্তদের দ্বারা প্রশংসিত হয়েছিল।" 

## সমালোচনা
চলচ্চিত্র মুক্তির পর সামাজিক যোগাযোগমাধ্যমে এটি ছড়িয়ে পড়ে যে, প্রেমী ও প্রেমী নাকি ২০১০ সালের আমেরিকান লিপ ইয়ার চলচ্চিত্রের নকল। চলচ্চিত্রের কাহিনির সাথে লিপ ইয়ারের কাহিনির বহুলাংশে মিল থাকায় এরকম মন্তব্য করেছে দর্শক এবং সমালোচকগণ। লিপ ইয়ার চলচ্চিত্রে নায়িকা তার প্রেমিককে ২৯ ফেব্রুয়ারি প্রস্তাব দেওয়ার জন্য রওয়ানা হন। খারাপ আবহাওয়ার জন্য বিমান মধ্যবর্তী স্থানে নামিয়ে দেয়। তখন নায়ক তাকে তার কাঙ্ক্ষিত গন্তব্যে পৌঁছে দেওয়ার জন্য যাত্রা শুরু করে। কাহিনির এই মিল থাকার কারণেই জন্ম হয় সমালোচনার। কিন্তু পরিচালক নিশ্চিত করেন, চলচ্চিত্রটি সম্ভবত অনুপ্রাণিত।

## পুরষ্কার

## আরও দেখুন
বাদশা - দ্য ডন

বস ২

মা: জ্বীন ৩

## তথ্যসূত্র

## বহিঃসংযোগ
* 
* 

বিষয়শ্রেণী:২০১৭-এর চলচ্চিত্র
বিষয়শ্রেণী:প্রণয়ধর্মী হাস্যরসাত্মক চলচ্চিত্র
বিষয়শ্রেণী:লন্ডনে ধারণকৃত চলচ্চিত্র
বিষয়শ্রেণী:কলকাতায় ধারণকৃত চলচ্চিত্র
বিষয়শ্রেণী:জাজ মাল্টিমিডিয়া'র চলচ্চিত্র
বিষয়শ্রেণী:জাকির হোসেন রাজু পরিচালিত চলচ্চিত্র
বিষয়শ্রেণী:বাংলাদেশী প্রণয়ধর্মী হাস্যরসাত্মক চলচ্চিত্র
বিষয়শ্রেণী:বাংলা ভাষার বাংলাদেশী চলচ্চিত্র
বিষয়শ্রেণী:২০১০-এর দশকের বাংলাদেশী চলচ্চিত্র
বিষয়শ্রেণী:২০১০-এর দশকের বাংলা ভাষার চলচ্চিত্র
বিষয়শ্রেণী:জুবিন গর্গ সুরারোপিত বাংলা চলচ্চিত্র
বিষয়শ্রেণী:আকাশ সেন সুরারোপিত চলচ্চিত্র
বিষয়শ্রেণী:ইমরান মাহমুদুল সুরারোপিত চলচ্চিত্র
বিষয়শ্রেণী:আমেরিকান চলচ্চিত্রের বাংলাদেশি পুনঃনির্মাণ